Aminyan talak ara,
Yesus arye amutuku ninye ati nyabuk.
“Na ara,
tukwak mutuku im sirya mutuku sirya unyak ninye ati,
dirina deiyoknye unune.
Na nyasinye yupu kekeplirye,
talibuka dobolbalinye bira,
kunuknak fia kum unamle.
Aning kum bukni,
kam una deiyok dirina ara,
el talima ak unamle.”
Yesus arye nyabuk.
Nyabukba,
sik Farisi nang arye,
‘Tilila yupu uk nyapsile’ tenen,
yu ubukba,
nyabik.
“Kume,
an bidamnye aryuk ati,
‘Na aunune,
na wininun ning ara ani,’
nyabuka,
an bidamnye an si uk ereldanmalam bukni,
ance nyapsilyam yupu ara,
dib yupu kume.
Talye yupu uk nyapsilyame,”
nyabik.
Nyabikop ura,
Yesus arye sik nirya ati nyabuk.
Kume,
minop talak na mutuku koprop arye yanamse mutuku ap,
na aminyan talak benamne mutuku ap,
na kel kiyamsa ati,
na bidamnye atibuk,
na si erepdatinya babye,
na nyasunun yupu ara,
dipkoprop uk ulule.
Bukni,
anggun Farisi nang ara,
na yanamse mutuku koprop ap,
na aminyan talak benamne mutuku ap,
anggunda fia walwale.
Anggunda talye ninye kanye tenebikca deice aryuk,
nong bol deice ninguk tenebuka yupu bokolilulume.
Na arye ninye nirya ati,
wenebuka yupu min kum bokolinune.
Bukni,
na yuk uk kum wininun anya arye,
na arye ninye ati wenepnirye,
yupu bokiptinya babye,
dipkoprop yupu uk nyapsitinye.
Na yuk kum unun bukni,
na dopdeipnuknye,
na ni koprop Allah ap neika unyame.
Anggun ton tenipdelulume.
Musa sekamukba,
anggunce fia taliplum yupu,
mem yupu noutamak ara,
ayupu aupmale.
Ara,
“Ninye bitinye nang arye,
neiktoto uk kibuka,
‘Nunce aning eibuka aubuk touk nyapsiname,’
nyaprikcop ura,
ayupu ara dib tenenamlume,”
nyabuka sekeiyamsuke.
“Ati na nyapsine.
Tonoknye ati ara,
na arye na bidamnye ati ayupu nyapsine.
Bitinye ning ara,
na dopdeipnuknye Allah arye na ti yupu nyasulule.”
Yesus arye Farisi nang ati nyabuk.
Nyabukba,
sik Farisi nang arye Yesus ati tamubuka asipdeyik.
“An ni koprop ara,
dan mutuku ulul do?”
nyabuka asipdeyik.
Asipdeyikba,
Yesus arye tamubuka,
“Anggunda na ap,
na ni koprop ap ati,
fia kum kel kiyamlume.
Na ti,
‘Anye bira anye’ tenen,
moubuka kel kipnutumop ura,
adeice arye,
‘E,
el li kopropa anye’ tenen,
kel kiptume.
Bukni,
na ap,
na ni koprop ap ati,
moubuka kum kel kiyamlume,”
Yesus arye nyabuk.
Yesus arye sik Farisi nang ati ayupu nyabuk talak ara,
Yahudi yala nang arye,
Allah el si erelamik aik dam bukni,
Allah el si kina ati,
teleb ning delilamik damak arye nyabuk.
Lakak uk nyabuk bukni,
Allah arye Yesus ati,
‘Opnamik talak anye kum,’
teneamuk talak min kum ubuka anya arye,
anang nirya arye Yesus ati,
‘Tomobuka optibye’ tenen,
teniplobik bukni,
kum tomobik.
Ton talak ara,
Yesus arye sik Yahudi yala nang ati nyabuk.
“Aminyan talak amutuku batakuka,
yuk mutuku akunum binyop ura,
anggunce na ti,
‘Dan tam binmal do?’
tenen,
epdenamnulum bukni,
kum eipnamnulume.
Anggun malye winilulum ning noutamak aryuk nyapnamlume.
Na benamne mutuku ara,
anggun ton kum yanmanto anya arye,
dipkoprop kum yanamlume.”
Yesus arye nyabuk.
Nyabuka deice arye,
sik Yahudi yala deiyok nang arye,
“Aning aran do?
El bidamnye opdanamala ati,
‘Na benamne mutuku ara,
anggun kum yatume,’
nyapmasil do?
Yuk deiyok ati,
ayupu nyapmasil do?”
nyabuka asipdayikce,
kanye bokoltona uk unmok.
Anang arye,
‘Deiyok anye’ tenen,
moubuka kum tenenmek bukni,
Yesus arye ayupu ton dukdongobuka nyabuk.
“Anggunda,
tukwak mutuku noutamak aryuk deipsikba,
ululume.
Bukni,
na ara im deice tam arye yase.
Anggunda talye tukwak mutuku ninye ululum bukni,
na ara talye tukwak mutukunye kum unune.
Arup ara na arye anggun ti,
‘Anggun malye ululum ning noutamak aryuk dipnamlume,’
nyapmasine.
Tonap ayupu ton nyapsine.
Na arye anggun ti,
‘Na aunune,’
nyabuka,
na bidamnye ati laka nyasinye yupu kekepmunce,
diba kum tenepnumunyop ura,
dipkoprop anggun malye ululum ning noutamak aryuk dipnamlume.”
Yesus arye Yahudi deiyok nang ati nyabuk.
Nyabukba,
sikce tamubuka Yesus ati,
“Anda yatanye ulyam do?”
nyabuka asipdeyikbuk,
Yesus arye nyabuk.
“Kume.
Na yupu deiyok koubuka peterelamse talak arye dipdongobuka,
winitalak noutamak nirya ara,
‘Na aunune,’
nyapdeiyamsise touk unune.
Yuk kume.
Anggun malye winilulum ninye ati ara,
yupu weik arye nyapsinirye,
wenebuka yupu bokeipnamsine.
Na dopdeipnuknye bira,
el yupu nyalye touk,
anirya dipkoprop ulule.
Talye yupu kum nyaltakalule.
Elce nyapdeiamnuk yupu nirya ara,
na arye anggun ti ayupu uk nyasunune.”
Yesus arye nyabuk.
Yesus arye nyabukba,
sik Yahudi yala deiyok nang arye,
‘E,
el li koprop Allah ati,
ayupu nyapmasile’ tenen,
moubuka kum bikike.
Ati Yesus arye sik ti nyabuk.
“Anggunce Ninye Mi Koprop Atonunye dobuka wanwanun yo deice erepdeipmunyop ura,
na ti moubuka kel kipnamnulume.
Tonda,
na arye anggun ti,
‘Na kanye aryuk fil kum donune.
Tonda,
na ni koprop arye nyanilye yupu uk dobuka nyasunune.’
Ayupu nyasunun ning ara,
aminyan kel kipnamnulume.
Tonda ayupu nyapsine.
Na dopdeipnuknye bira,
el ap,
na ap tuba neika unyame.
Minyuma Nirya talak nirya,
na arye el kanye deililul ninguk fil donuna anya arye,
na ni birye kum batakanulul ati,
na yuk kum unune.”
Yesus arye nyabuk.
Ayupu nyanmok talak aniryuk,
ninye weik arye el yupu kekenmekce,
adip aryuk el ti diba tenebik.